bioindikator
Store norske leksikon,Biologi,Vitenskapsgrener i biologien,Økologi
Bioindikator er en organisme eller artsgruppe som viser resultat av miljøpåvirkning eller forteller om habitattypen i området.
Velkjente eksempler på bioindikatorer er lavarter som forsvinner med vedvarende luftforurensing, eller ferskvannsorganismer som dør ved forsuring av vassdrag. Lavarter som huldrestry kan indikere graden av hogst i et område, og fugler som jerpe eller lavskrike er gode indikatorer på gammelskog. Noen arter kan i tillegg være indikatorer på biodiversitet, storsalamander er et eksempel på en slik art. Fravær av enkelte arter kan også være en indikator på en bestemt påvirkning eller habitattype. Noen algearter er så vanlige i ferskvann i Norge at dersom disse ikke er tilstede kan man si med sikkerhet at vannet er forsuret. Det er velkjent at ulike arter og livsstadier kan respondere forskjellig og således være gode indikatorer på ulike påvirkninger (forurensning eller habitatendringer) eller intensiteten av disse. Relevans for forvaltning Innen naturforvaltning benyttes bioindikatorer til å klassifisere den økologiske tilstanden, for å målrette tiltak. Med hjemmel i naturmangfoldsloven kan det fastsettes kvalitetsnormer for arter, eksempelvis for villaks. Da får bioindikatorer en juridisk betydning.I EUs vanndirektiv omtales bioindikatorer som biologiske kvalitetselementer. For å sikre sammenlignbar praksis, så må Norge og øvrige land som gjennomfører direktivet samarbeide om såkalt «interkalibrering» av metoder for overvåking av bioindikatorer og klassifisering av økologiske effekter av påvirkninger. Les mer i Store norske leksikon forurensning klimaendringer naturforvaltning økologisk tilstand